Orkestar West-Eastern Divan

**Orkestar ''West-Eastern Divan*** ([[Engleski jezik|engl.]] *West-Eastern Divan Orchestra*; [[Njemački jezik|njem.]] *Orchester des West-östlichen Divans*) je [[Orkestar|simfonijski orkestar]] koji su 1999. u [[Weimar]]u utemeljili argentinsko-izraelski [[Dirigiranje|dirigent]] [[Daniel Barenboim]], palestinsko-američki [[Jezikoslovlje|jezikoslovac]] [[Edward Said]] te njemački pravnik i djelatnik u kulturi [[Bernd Kauffmann]], tadašnji glavni menadžer Weimara kao [[Europski glavni grad kulture|Europskoga glavnoga grada kulture]].

== O orkestru ==
Ime orkestra – *West-Eastern Divan* – preuzeti je naslov istoimene zbirke pjesama [[Johann Wolfgang von Goethe|Johanna Wolfganga von Goethea]], koji je pak bio nadahnut najpoznatijom zbirkom [[Perzijska književnost|perzijske lirike]]: remek-djelom *Divan* [[iran]]skog pjesnika [[Hafiz]]a. Orkestar je 1999. i 2000. godine djelovao u Weimaru, 2001. u [[Chicago|Chicagu]], a od 2002. mladi se glazbenici redovito okupljaju u [[Sevilla|Sevilli]].

Daniel Barenboim i Edward Said imali su zajedničku viziju o mirnom suživotu [[Bliski istok|bliskoistočnih]] naroda. Članovi orkestra su mladi glazbenici (starosti od 14 do 25 godina) iz [[Egipat|Egipta]], [[Sirija|Sirije]], [[Iran]]a, [[Libanon]]a, [[Jordan]]a, [[Tunis]]a, [[Izrael]]a, [[Palestina|Palestine]] i [[Španjolska|Španjolske]]. Okupljaju se svakog [[Ljeto|ljeta]] i tada uvježbavaju koncertne programe, koje potom javno izvode. Cilj Daniela Barenboima je da orkestar nastupa u svim zemljama iz kojih dolaze članice i članovi orkestra. Tim svojim djelovanjem Barenboim se naročito zalaže za promicanje razumijevanja između Izraelaca i Palestinaca, zagovarajući mirno i pravedno rješenje [[Bliskoistočni sukob|bliskoistočnoga sukoba]].

Godine 2005. orkestar West-Eastern Divan je prvi put nastupio u [[Ramala|Ramali]]: taj koncert su uživo prenosile mnoge svjetske televizijske kuće, budući da nastupi tog orkestra u Izraelu i Egiptu do tada nisu bili mogući. Godinu dana kasnije [[Paul Smaczny]] je o orkestru snimio i film *Knowledge is the Beginning* (*Znanje je početak*; njem. naslov: *Wir können nur den Hass verringern* [*Možemo tek umanjiti mržnju*]), koji je iste godine osvojio nekoliko uglednih međunarodnih filmskih nagrada, među kojima i [[Nagrada Emmy|nagradu Emmy]] u kategoriji najboljeg dokumentarnog filma o umjetnosti.

U sklopu svoje [[Južna Koreja|južnokorejske]] turneje orkestar *West-Eastern Divan* je 15. kolovoza 2011. na samoj granici sa susjednom [[Komunizam|komunističkom]] [[Sjeverna Koreja|Sjevernom Korejom]] održao koncert za mir: Barenboim i njegovi mladi glazbenici tom su prigodom izveli [[Beethoven]]ovu *Devetu simfoniju*.

== Nagrade i priznanja ==
* 2007. *Praemium Imperiale* *Grant for Young Artists*
* 2010. *Vestfalska nagrada za mir* (*Westfälischer Friedenspreis*)

== Literatura ==
* Barenboim, Daniel & Said, Edward W.: *Parallelen und Paradoxien. Über Musik und Gesellschaft*, Berlin: Berlin Verlag, 2004. 
* Cheah, Elena: *Die Kraft der Musik. Das West-Eastern Divan Orchestra'', München: Edition Elke Heidenreich bei C. Bertelsmann, 2009. 

## Vanjske veze
* West-Eastern Divan Orchestra (službene stranice)  
* West-Eastern Divan Orchestra: Recordings (diskografija)   
* Zaklada Barenboim-Said (službene stranice)   
* Brown University: The West-Eastern Divan Orchestra Story  
* Youtube: Felicity Barr razgovara s Danielom Barenboimom u povodu 10. obljetnice Orkestra 
;Ostali projekti